Tato'r Degwm yn Llanpumsaint 


[Ton—“ Y MOCHYN DU.”] 
—bp*“—— —— 


HWI, drigolion bro a bryniau, 
Dewch i wrando hyn o eiriau 
Am y ffwdan fawr, ddi-orffwys, 
Sy gen i fel beili'r Eglwys. 


CYDGAN—O mor wael ydym ni !— 
O mor wael ydym ni!— 
Nis oes gennym 'nawr ond tato 
I gadw'r Eglwys yn ei bri! 


Mae dwy flyne' 'nawr, wirione', 

Er pan awd i glôs y pentre 

Am ddau lô, dan nawdd cwnstabliaid— 
Lle ofnadwy i feiliaid ! 


CYDGAN—O mor wael, &c. 


Daeth y beili o Sir Benfro; 
Prynwr hefyd ddaeth oddi yno; 

A chwnstabliaid o Gaerfyrddin 
Aethant oll mewn brake yn dindin. 


CyDGAN—O mor wael, &c. 


Aethant heibio Castell Pigin, 
Heibio'r '* Gât ” i fyny'r rhibyn, 

Ac o'r diwedd cyrhaeddasant 

*“ Bentre Seit” i wneud arwerthiant. 


CYDGAN—O mor wael, &c. 


Erbyn hyn fe gawsant gryndod: 
'Roedd rhyw gant o hen gyrn hyrddod 
Yn di'sbedain drwy'r gymdogaeth, 

Ac yn galw'r holl hiliogaeth. 


CYDGAN—O mor wael, &c. . 


Clywodd tarw'r fferm yr udgŵîn, OL 
Ac yn ffyrnig aeth i'r ydlan, 
Ac i'r clôs lle'r oedd y beili, 
A phob un o'i barchus deulu. 


CYDGAN—O mor wael, &c. 


Aeth y beili fel hen frwynen; 

Ffôdd y bobbies at y goeden; 
'Rho'dd y tarw iddynt heriad 

I droi ei blant yn ddegwm ffeirad ! 


CYDGAN—O mor wael, &c. 
'Nol i'r brake y ffôdd pob gwron; 
Ond 'roedd un hen fuwch yn ddigllon: 


'Drychodd arnynt—O!! dro enbyd !— 
Dros y clawdd, a throdd y cerbyd! 


CYDGAN—O mor wael, &c. 

Yn y ífôs y cawd y bagad— 

Yn glôff ei chlun neu'n ddu ei llygad, 
Un âg asgwrn wedi'i dorri, 

A'r llall â'i ben yn fit i'w glymu. 


CYDGAN—O mor wael, &c. 


Ond y gwir am yr amgylchiad 

Yw, y golchwyd clwyf a chrafiad; 
Gwnaethpwyd splints, a sticiwyd plastar, 
Gan y bobl cyn ymwasgar. 


CYDGAN—O mor wael, &c. 


Tebyg oent i blant y Gaethglud 
Ar y ffordd pan yn dychwelyd,— 
Nid yn dindin yn eu gwynfyd, 
Ond yn benben mewn tri cherbyd. 


CYDGAN—O mor wael, &c. 


Hen le gwael yw Rhydargaeau 

I gael degwm am ddweyd gw€ddîtau ; 
Ofnwn fod Llanpumsaint hefyd 

Yn dioddef o'r un clefyd. 


CYDGAN—O mor wael, &c. 


Mae chwe' cheiniog, swm bach biibwys, 
Ar 'r “ Hen Gorff” am ddegwm Eglwys, 
Ac er fod y costau'n goron, 

Nid oes dim i'w gael ond cloron! 


CYDGAN—O mor wael, &c. 


Gynt fe welwyd offeiriadon 

Yn cael game â fine young salmon, 
Pan oedd “' Christmas ” yn ei newyn 
Yn falch ar dato a llaeth-enwyn. 


CYDGAN—O mor wael, &c. 


Ond cyfnewid mae'r amserau, 
Drwy y Senedd a'i mesurau; 
'Nawr mae'r “' Corff ”” yn cael cig sawrus, 
Ninnau dato Hywel Harris! 


CYDGAN—O mor wael, &c. 


O na chawn i un gabetchen, 

Neu o leiaf un garetchen, 

Yn lle tato yn ddi-orffwys,— 

Nid Gwyddelig yw ein Heglwys. ' 


CYDGAN—O mor wael, &c. 
'Runig beth i'w wneud, 'rwyn credu, 
Ydyw hau fel carem fedi ; 


'Taled pobun at ei enwad; 
Yna, bydd i bawb gyflenwad. 


CYDGAN—O mor wael, &c. 





